Diari Oficial de la Generalitat Valenciana


Sumari del DOGV 217, del 10-01-1985 (1985/803780)

ORDRE de 5 de desembre de 1984, de la Conselleria de Cultura, Educació i Ciència, per la qual es convoquen subvencions per a centres residencials i assistencials que imparteixen ensenyament reglat, i s'aproven les bases de la concessió, amb càrrec al pressupost de 1984.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   217

Data del DOGV
:   10-01-1985

Secció del DOGV
:   ALTRES DISPOSICIONS

Número del document
:   1985/803780


Data del document
:   05-12-1984

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 5 de desembre de 1984, de la Conselleria de Cultura, Educació i Ciència, per la qual es convoquen subvencions per a centres residencials i assistencials que imparteixen ensenyament reglat, i s'aproven les bases de la concessió, amb càrrec al pressupost de 1984.  
La Conselleria de Cultura, Educació i Ciència, dins del programa d'ajuda a Centres Residencials, Culturals, Llars i altres Institucions de caràcter assistencial, té el propòsit de subvencionar la realització d'estudis en els diferents nivells i graus de l'ensenyament no universitari, ajudes dirigides als Centres esmentats i amb càrrec als crèdits consignats en l'actual pressupost de 1984.   
Fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,   
ORDENE:   
Article únic   
Es convoca la concessió de subvencions amb càrrec al pressupost de 1984, per a Centres Residencials i assistencials que imparteixen ensenyament reglat, i s'aproven les bases per les quals se'n regirà la concessió, que s'inclouen com a Annex d'aquesta Ordre.   
DISPOSICIONS FINALS  
Primer   
Les Disposicions Generals d'Educació Bàsica i Ensenyaments Especials, i d'Ensenyaments Mitjans, queden autoritzades per dictar, en l'àmbit de les competències respectives, les disposicions necessàries per al desplegament d'aquesta Ordre.   
Segons   
Aquesta disposició entrarà en vigor el dia de la publicació en el Diari Oficial de la Generalitat Valenciana.   
València, 5 de desembre de 1984.   
El Conseller de Cultura, Educació i Ciència,  
CEBRIA CISCAR I CASABAN  
ANNEX  
Bases per a la concessió de subvencions amb càrrec al pressupost de 1984, per a centres residencials i assistencials que imparteixen ensenyament reglat.  
1. Requisits per a la concessió de les subvencions.   
1.1. Interessats. Podran sol·licitar subvencions els titulars, promotors o directors dels Centres Residencials, Culturals, Llars i altres Institucions de caràcter assistencial i sense finalitats lucratives, la finalitat dels quals siga possibilitar la realització d'estudis en els diferents nivells i graus de l'ensenyament no universitari.   
1.2. Finalitat de la subvenció. Les subvencions es concediran per cobrir necessitats dels Centres o Serveis interessats, com personal (sous, remuneracions, ajuda familiar, jornals, quota de seguretat social, etc.) i material (lloguers, conservació i reparacions ordinàries, neteja, calefacció, ventilació, enllumenat, aigua, transports, material divers, assegurances, aparells menjador, alimentació dels escolars, etc.).   
2. Termini i formalització de sol·licituds.   
2.1 . El termini per sol·licitar les subvencions que hom convoca serà de 20 dies a partir de l'endemà de la publicació d'aquesta convocatòria en el Diari Oficial de la Generalitat Valenciana.   
2.2. Les sol·licituds de subvenció es formularan mitjançant instància dirigida al Cap dels Serveis Territorials d'Educació d'Alacant, Castelló i València; igualment hauran de ser remeses als Serveis Territorials d'Educació per qualsevol dels mitjans assenyalats en l'article 66 de la Llei de Procediment Administratiu.   
Les sol·licituds aniran acompanyades dels documents següents:   
a) Certificació expedida pel Director del Centre, especificant-hi la Corporació o Institució de la qual depén, o assenyalant-hi que és d'iniciativa privada, i en aquest cas hom detallarà el règim jurídic i els recursos econòmics de què disposa per a les activitats.   
b) Còpia literal certificada del pressupost d'ingressos i despeses del Centre referit al curs anterior al qual se sol·licita la subvenció, amb detall separat dels conceptes de personal i material i especificació de les classes, retribucions i despeses de cadascun.   
c) Memòria de les activitats realitzades en el curs anterior al qual se sol·licita la subvenció, amb especificació de l'emplaçament del Centre Assistencial, nivell o grau dels ensenyaments que imparteix, les activitats formatives o culturals que realitza, les places residencials o assistencials del Centre, l'import de la pensió o quota que satisfaguen els alumnes i les circumstàncies que impidesquen un increment d'aquestes, tot açò acompanyat d'exposició raonada dels motius generals de la necessitat de la subvenció.   
d) Relació nominal d'alumnes, certificada pel Director del Centre i informada per la Inspecció Tècnica Provincial.   
e) Compte justificatiu de la destinació donada a la darrera subvenció rebuda.   
3. Característiques de les subvencions.   
La quantia de les subvencions que es concedeixen estarà en funció del nombre d'alumnes del Centre sol·licitant, de la quantia de la pensió que aquests abonen, de la necessitat degudament justificada i dels crèdits existents per aquestes atencions en el pressupost de la Conselleria de Cultura, Educació i Ciència, sense que l'import de la subvenció, en qualsevol cas, supere el dèficit entre ingressos i despeses que aparega justificat en la documentació presentada pel sol·licitant.   
4. Procediment de concessió.   
4.1. Les sol·licituds presentades dins del termini establert en la base 2.1 seran remeses pels Serveis Territorials d'Educació a les Direccions Generals de nivell corresponent. amb informe previ de la Inspecció Tècnica Provincial.   
4.2. Les Direccions Generals de nivell corresponent examinaran les sol·licituds remeses pels Serveis Territorials, i d'acord amb els informes de la Inspecció Tècnica i atesos els Recursos disposables, formularan proposta de Resolució provisional de les subvencions que hagen de concedir-se i de les quanties respectives.   
4.3. Les propostes de resolució provisional seran resoltes pel Conseller de Cultura, Educació i Ciència publicades i s'obrirà un termini de 15 dies de reclamacions. Transcorregut el termini assenyalat, i resoltes les reclamacions presentades, el Conseller de Cultura, Educació i Ciència dictarà la Resolució definitiva.